Pervitin-nimistä lääkejauhetta myytiin Suomessa aina 1980-luvulle asti. Reseptistä oli toki pudotettu jo aiemmin metamfetamiini pois.

Sääntö-Suomessa vuonna 2016 voi tuntua erikoiselta ajatukselta, että lääkäri suosittelisi lapselle heroiinia yskänlääkkeeksi, mutta näin olivat asiat 1900-luvun alkupuolella.

– 1920-luvun lopulla ja etenkin 1930-luvulla alkoi heroiinin valtakausi Suomessa. Sitä käytettiin ihan laillisesti lääketeollisuudessa suuria määriä kansainvälisesti verrattuna, kertoo filosofian tohtori Mikko Ylikangas.

Ylikangas on kirjoittanut palkitun kirjan Unileipää, kuolonvettä, spiidiä, joka ilmestyi vuonna 2009. Teos kertoo kattavasti huumausaineiden käytöstä Suomessa 1900-luvun alkupuolella.

– Suurin syy oli se, että pula-aikana heroiini oli erittäin hyväksi todettu ja hyvin edullinen lääkeaine. Sitä käytettiin yskänlääkkeissä mikstuuroina ja tablettimuodossa.

Suomi oli tärkeä salakuljetusreitti Neuvostoliiton huumausainemarkkinoille. Pieni siivu tavarasta jäi pyörimään myös Suomen markkinoille.

Pervitin-nimistä lääkejauhetta myytiin Suomessa aina 1980-luvulle asti. Metamfetamiini reseptistä oli toki aiemmin pudotettu pois. Hota-pulveri oli samantyyppistä ainetta.­

Ylikangas sanoo, että Suomen ilmasto- ja terveysolosuhteet olivat sellaiset, että köhimiseen suhtauduttiin vakavasti. Tuberkuloosi oli tuohon aikaan suuri tappaja.

– Tämä johti suureen heroiinin käyttöön ja se päätyi armeijaankin ihan peruslääkkeeksi. Tuohon aikaan ei ollut oikein kontrollia, eikä edes heroiinin väärinkäyttö ollut rikollista.

”Heroiinia suositeltiin koko kansalle”

Heroiinia suositeltiin yleisesti lääkkeeksi 1920-, 1930- ja vielä 1940-luvulla. Ylikangas muistuttaa, että narkomania, eli huumaavien lääkeaineiden väärinkäyttö oli siihen nähden suhteellisen vähäistä.

– Heroiinia suositeltiin yleisesti koko kansalle. Annokset olivat lääkärin määräysten mukaisia, joten ei siitä jäänyt koukkuun.

Ylikankaan mukaan suurin yksittäinen huumausaineiden viihdekäyttäjäryhmä oli jo 1920-luvulla lähtien terveydenhoitoalan henkilökunta, jotka pääsivät helposti aineisiin käsiksi.

– Lääkärit, hammaslääkärit, farmaseutit ja heidän puolisonsa ja lapsensa.

Rintamalla kului heroiinia, morfiinia, oopiumia...

Sota-aikana heroiini oli rintamalla yleisessä käytössä. Sitä käytettiin muun muassa vartiovuoroissa yskäkohtausten taltuttamiseksi.

– Se oli yleislääke. Sitä käytettiin särkylääkkeenäkin aika surutta, Ylikangas toteaa.

Ylikankaan mukaan huumaavia lääkeaineita käytettiin kuitenkin siihen, mihin ne olivat tarkoitettujakin. Heroiinin lisäksi rintamalla käytettiin morfiinia ja oopiumia. Jatkosodassa suomalaiset saivat saksalaisilta Pervitin-metamfetamiinitabletteja.

– Morfiinia kului hirvittäviä määriä ihan kivunlievitykseen. Heroiinikaan ei ollut päihdyttävä aine, vaan sillä taisteltiin yskää ja särkyä vastaan.

Maailmalla kiinnitettiin huomiota

Yhdistyneiden kansakuntien edeltäjä Kansainliitto yritti kieltää heroiinin käytön vuonna 1934, Suomi ei suostunut sopimukseen. Päinvastoin Suomi ilmoitti tarvitsevansa sitä lisää.

1940-luvun lopulla Kansainliitto oli jo uudistunut YK:ksi. YK arvioi vuonna 1949, että Suomessa käytettiin vuosittain saman verran heroiinia kuin suuremmat maat, esimerkiksi Ruotsi, Britannia tai Italia, käyttivät 25 vuodessa. On arvioitu, että suomalaiset käyttivät vuonna 1946 lähes sata kiloa reseptiheroiinia.

– Kansainvälinen painostus oli kovaa. Suomessakin tajuttiin, että siitä voi tulla ongelmia, kun kontrollijärjestelmä oli heikko huumeiden suhteen. Vähän jokaiselta löytyi lääkekaapista kovia huumausaineita, Ylikangas sanoo.

1940-luvun lopussa ja 1950-luvun alussa heroiini alkoi kadota apteekkien hyllyiltä. Käyttöä ja myyntiä lähdettiin rajoittamaan lainsäädännöllisesti.

Virallisesti heroiini poistui apteekkien rekisteristä vuonna 1957, mutta käytännössä aine oli hävinnyt jo aiemmin.

Pervitin-nimistä lääkejauhetta myytiin Suomessa aina 1980-luvulle asti. Reseptistä oli toki pudotettu metamfetamiini pois jo paljon aiemmin.